钦定古今图书集成/方舆汇编/职方典/第1538卷 > 《前题》杨彝
## 钦定古今图书集成/方舆汇编/职方典/第1538卷 > 《前题》杨彝

“老夫生平爱山水，每闻胜景心独喜。故人邀我城南
游，出郭溪行二三里。峰崖路转非尘寰，鸡犬人家足
生理。恍然置我桃源中，风景依稀乃相似。耕田凿井
不记年，疑是秦人始居此。谷中树暗连桑麻，涧底花
香杂兰芷。阴阳古洞苍山根，绝壁飞岩半空倚。豁然
深入天窗明，外狭中开如屋里。醉眠云蹬高似床，袖”
拂平沙净于几。松风一派从天来，散作流泉和宫征。
泉来直与海眼通，鹤发仙人烹石髓。蛟龙窟宅变斯
须，白日阴崖电光紫。此时豪兴为谁发，笔下诗成泣
山鬼。安得凌空生羽翼，共载吹笙玉童子。一声长啸
洞云寒，日出林梢鹤飞起。